Ambassade

Eng Ambassade oder eng Botschaft ass d'diplomatesch Vertriedung vun engem Staat am Ausland, déi d'Interesse vun hirem Heemechtsland vertrëtt. D'Ambassade ass gemenkerhand an der Haaptstad vum Land  an deem s'akkreditéiert ass. Se gëtt vun engem Ambassadeur (oder Botschafter) geleet, deen den héchsten diplomatesche Vertrieder vu sengem Land ass.

Ambassaden hunn als Haaptzil, d'Bezéiungen tëscht dem Heemechtsland an dem Residenzland ze fleegen. Dëst begräift politesch, wirtschaftlech, kulturell a sozial Beräicher. Se déngen och dozou, déi eege Staatsbierger am Ausland z'ënnerstëtzen, zum Beispill iwwer Konsulatsdéngschter wéi d'Ausstelle vu Reesdokumenter oder d'Hëllef an Noutfäll.

 Juristesch Stellung an Aufgaben 
D'Ambassade gëllt als e vollen Deel vum souveränen Territoire vum Heemechtsland a steet ënner dem Schutz vun der Wiener Konventioun iwwer diplomatesch Bezéiunge vun 1961. Op Basis vun där Konventioun ass d'Ambassade immun géintiwwer dem Residenzland: se däerf net ouni Zoustëmmung betratt ginn, an hir Archiven an Dokumenter si geschützt.

D'Haaptaufgabe vun enger Ambassade begräifen:

 Representatioun vum Heemechtsland vis-à-vis vum Residenzland,
 Verhandlunge mat der Regierung vum Gaaschtland,
 Schutz vun de Rechter an Interesse vum Heemechtsland a senge Bierger,
 Informatiounen iwwer politesch, wirtschaftlech an aner Entwécklunge matdeelen,
 Fërderung vun der kultureller a wirtschaftlecher Zesummenaarbecht.

 Ambassadëgebai 
D'Ambassadëgebai (metonymesch och alt Ambassade) ass déi physesch Plaz wou d'Ambassade hir Aktivitéiten ausféiert. Dës Gebaier sinn dacks prestigiéis an architektonesch bedeitend Haiser, déi och als Symbol vun der Presenz an der Renommée vum Heemechtsland déngen. Si begräife gemenkerhand Bureauen, Receptiounsraim a Sécherheetszonen. D'Residenz vum Ambassadeur gehéiert heiansdo och dozou; se kann awer och an engem separate Gebai leien.

D'Ambassadëgebai ënnerläit dem Prinzip vun der diplomatescher Immunitéit, dat heescht, et ka vum Residenzland net kontrolléiert oder besat ginn. D'Sécherheet vum Gebai gëtt souwuel vum Residenzland wéi och vum Heemechtsland garantéiert, jee no Ofkommes tëscht den zwou Natiounen.

 Ënnerscheed tëscht Ambassade a Konsulat 
Obwuel d'Begrëffer heiansdo verwiesselt ginn, muss tëscht enger Ambassade an engem Konsulat ënnerscheet ginn. Eng Ambassade vertrëtt dat ganzt Land a seng Interessen op héchstem Niveau, meeschtens an der Haaptstad vum Residenzland. Konsulater sinn haaptsächlech fir lokal administrativ Déngschter zoustänneg an an anere Stied amenagéiert.

 Kuckt och 

 Konsulat
 Lëscht vun den diplomatesche Missioune vu Lëtzebuerg
 Lëscht vun den auslännesche Missiounen zu Lëtzebuerg

 Um Spaweck 

 Vienna Convention on Diplomatic Relations

Kategorie:Ambassaden